ทองขึ้นโดดเด่นท่ามกลางตลาดหุ้นที่ตกต่ำ
โดย...นายแพทย์กฤชรัตน์ หิรัณยศิริ
5 มิ.ย. 2555

โดย...นายแพทย์กฤชรัตน์ หิรัณยศิริ
เป็นที่กล่าวขานกันทั่วโลกในการปรับตัวสูงขึ้นของราคาทองคำในคืนวันศุกร์ที่ 1 มิ.ย. 2555 โดยที่ทองคำปรับตัวสูงขึ้นอย่างโดดเด่นมากท่ามกลางการตกลงของดัชนีดาวโจนส์และหุ้นต่างๆ โดยราคาทองคำปรับตัวสูงขึ้นอย่างรุนแรง 3.5% หรือปรับสูงขึ้นกว่า 60 เหรียญสหรัฐ/ออนซ์ 
สาเหตุหลักก็มาจากการที่ตัวเลขการจ้างงานนอกภาคการเกษตรที่ออกมาต่ำกว่าที่คาดอย่างมาก เรียกว่าพลิกล็อกเลยก็ว่าได้ โดยออกมาเพียง 6.9 หมื่นตำแหน่ง จากที่คาดว่าจะออกมาที่ 1.5 แสนตำแหน่ง นอกจากนั้นก็จะมีอัตราการว่างงานที่ปรับตัวเพิ่มขึ้นจากระดับ 8.1% มาอยู่ที่ 8.2% และดัชนีอุตสาหกรรม ISM Manufacturing PMI ก็ออกมาต่ำกว่าที่คาดเช่นกัน ทั้งหมดนี้จึงเป็นเหตุทำให้นักลงทุนโดดเข้าหาทองคำในฐานะ SafeHaven เนื่องจากต่างวิเคราะห์ว่า มีโอกาสที่จะทำให้เฟดตัดสินใจใช้มาตรการ QE3 เร็วขึ้น โดยเฉพาะอย่างยิ่งที่จะมีการประชุมเฟดในวันที่ 1920 มิ.ย.นี้
ตามที่ MTS Gold ได้เคยวิเคราะห์ไว้ก่อนหน้านี้ว่า ราคาทองคำในปีนี้ถ้ามี QE3 ทองคำก็มีโอกาสที่จะทะลุจุดสูงสุดเดิมที่ระดับ 1,925 เหรียญสหรัฐได้ แต่ถ้าไม่มีมาตรการ QE3 ราคาทองก็อาจจะปรับตัวลดลงกลับมาที่เดิม หรือจุดสูงสุดของปีนี้คงจะไม่เกิน 1,720 เหรียญสหรัฐ/ออนซ์ อันจะเห็นถึงการเคลื่อนไหวของเม็ดเงินลงทุนที่เราเรียกว่า Money Allocation จากการกดดันของภาวะตลาดการเงินโดยรวมของยูโรโซนกดดันลงมายังตลาดหุ้นดาวโจนส์และยุโรปตกต่อเนื่องลงมาหลายวัน และยิ่งตัวเลขเศรษฐกิจออกมาไม่ดี ตลาดดาวโจนส์ก็ยังตกต่อ ในทางกลับกันเงินลงทุนกลับไหลเข้ามาในตลาดทองคำอย่างหนาแน่นในฐานะ SafeHaven อีกครั้งหนึ่ง หลังจากที่ก่อนหน้านี้มองว่า US Dollar น่าจะเป็น SafeHaven และมีการถือครองกันมาก ก็เริ่มโยกเม็ดเงินลงทุนมาที่ตลาดทองคำ
วิเคราะห์ราคาทองคำทางเทคนิค
การดีดขึ้นของทองคำในงวดนี้สามารถฝ่าทะลุแนวต้านสำคัญ 3 จุด ซึ่งถือว่ามีนัยสำคัญอย่างมาก ไม่ใช่ Technical Rebound ตามปกติ โอกาสที่ราคาทองคำจะเป็นขาขึ้นอีกครั้งก็ดูจะสูงขึ้น โดยทองคำยังเหลือแนวต้านสุดท้ายที่ระดับประมาณ 1,650 เหรียญสหรัฐ ถ้าราคาสามารถขึ้นไปยืนอยู่เหนือตรงนี้ได้มากกว่า 2 วัน แนวโน้มของทองคำจะกลับมาเป็นขาขึ้นทันที จึงเป็นช่วงที่นักลงทุนคงต้องติดตามใกล้ชิดมากขึ้น และกลยุทธ์ในการลงทุนจะต้องเริ่มปรับทิศทาง เพราะดูทองคำจะไม่ตกแล้ว น่าจะมีโอกาสดีดกลับขึ้นมาทดสอบ 1,650 เหรียญสหรัฐได้ในเร็วๆ นี้ กลยุทธ์การลงทุนหลักตอนนี้จึงควรจะเป็นการปิดสถานะ Short และก็พยายามที่จะเปิดสถานะ Long Position
MTS Gold มีระบบ MTS Academy มุ่งเน้นการสอนสัมมนาให้กับนักลงทุน เพื่อให้นักลงทุนมีความเข้าใจในการลงทุนในทองคำอย่างถูกต้องและมีหลักการ โดยมีการจัดสัมมนาที่สาขาเซ็นทรัลเวิลด์ ชั้น 28 ในทุกวันทำการ นอกจากนี้ สาขาเซ็นทรัล ปิ่นเกล้า ชั้น 17 ก็เป็นอีกสาขาหนึ่งที่มีการสอนสัมมนาเพิ่มพูนความรู้ให้กับท่านนักลงทุนเช่นกัน จึงขอให้นักลงทุนที่สนใจกรุณาติดต่อ Call Center 02-222-6222 ได้ทุกวันทำการ หรือสามารถติดตามข่าวสารราคาทองคำได้ทางเว็บไซต์ www.mtsgold.co.th และผ่านทางสังคมออนไลน์ www.facebook.com/MTSGOLD สวัสดีครับ